CELEX: 52009XX0213(03)
Language: bg
Date: 2008-10-23 00:00:00
Title: Решение № 655 от 23 октомври 2008 г. за откриване на производство за издаване на разрешение за търсене и проучване на нефт и газ — подземни богатства по член 2, параграф 1, точка 3 от Закона за подземните богатства, в Блок 1-12 Кнежа, разположен в областите Враца, Плевен, Ловеч, Габрово и Велико Търново и за уведомление за предоставяне на разрешение чрез конкурс

13.2.2009   
            
            
               BG
            
            
               Официален вестник на Европейския съюз
            
            
               C 36/9
            
         
      РЕШЕНИЕ № 655
   от 23 октомври 2008 г.
   за откриване на производство за издаване на разрешение за търсене и проучване на нефт и газ — подземни богатства по член 2, параграф 1, точка 3 от Закона за подземните богатства, в Блок 1-12 Кнежа, разположен в областите Враца, Плевен, Ловеч, Габрово и Велико Търново и за уведомление за предоставяне на разрешение чрез конкурс
   (2009/C 36/09)
   РЕПУБЛИКА БЪЛГАРИЯ
   МИНИСТЕРСКИ СЪВЕТ
   На основание член 5, точка 2, член 42, параграф 1, точка 1 и член 44, параграф 3 от Закона за подземните богатства във връзка с и член 4, параграф 2, точка 16 и параграф 1, точка 24а от Закона за подземните богатства,
   МИНИСТЕРСКИЯТ СЪВЕТ РЕШИ:
   
               1.
            
            
               Открива производство за издаване на разрешение за търсене и проучване на суров нефт и природен газ в Блок 1-12 Кнежа на площ с размер 1 348,45 km2 с координати на точки, описани и показани на карта в проекта на договор за търсене и проучване, който е неразделна част от конкурсната документация.
            
         
               2.
            
            
               Уведомява, че предоставянето на разрешението по точка 1 ще се извърши чрез конкурс.
            
         
               3.
            
            
               Определя срок на разрешението за търсене и проучване 5 години от датата на влизане в сила на договора за търсене и проучване с право на продължение съгласно член 31, параграф 3 от Закона за подземните богатства.
            
         
               4.
            
            
               Конкурсът за определяне на титуляр на разрешение по точка 1 да се проведе на 150-ия ден от обнародването на решението в Официален вестник на Европейския съюз в сградата на Министерството на икономиката и енергетиката на адрес: ул. Триадица № 8, гр. София.
            
         
               5.
            
            
               Срокът за закупуване на конкурсните книжа е до 17.00 ч. на 120-ия ден от обнародването на решението в Официален вестник на Европейския съюз.
            
         
               6.
            
            
               Срокът за подаване на заявленията за участие в конкурса е до 17.00 ч. на 130-ия ден от обнародването на решението в Официален вестник на Европейския съюз.
            
         
               7.
            
            
               Срокът за внасяне на предложенията по конкурсните книжа е до 17.00 ч. на 144-ия ден от обнародването на решението в Официален вестник на Европейския съюз.
            
         
               8.
            
            
               Конкурсът е неприсъствен.
            
         
               9.
            
            
               Определя цена на конкурсните книжа в размер на 500 BGN. Конкурсните книжа се закупуват от стая 802 в Министерството на икономиката и енергетиката на адрес: ул. Триадица № 8, гр. София, в определения по точка 5 срок.
            
         
               10.
            
            
               Кандидатите за участие в конкурса трябва да отговарят на изискванията на член 23, параграф 1 от Закона за подземните богатства.
            
         
               11.
            
            
               Предложенията на кандидатите по конкурса се оценяват въз основа на предлаганите работни програми, средства за опазване на околната среда и обучение, бонуси и притежаваните управленски и финансови възможности.
            
         
               12.
            
            
               Определя депозит за участие в конкурса в размер на 10 000 BGN, платим до срока по точка 6 по банкова сметка на Министерство на икономиката и енергетиката, посочена в конкурсните книжа.
            
         
               13.
            
            
               Депозитът на кандидат, недопуснат до участие в конкурса, се връща в 14-дневен срок от датата на известието до него за недопускането му.
            
         
               14.
            
            
               Депозитът на участника, спечелил конкурса, се задържа, а на останалите участници се връща в срок 14 дни след обнародването в „Държавен вестник“ на решението на Министерския съвет за издаване на разрешение за търсене и проучване.
            
         
               15.
            
            
               Заявленията за участие в конкурса и предложенията на кандидатите по конкурсните условия се подават в сградата на Министерство на икономиката и енергетиката на адрес: ул. Триадица № 8, гр. София, на български език съгласно изискванията на член 46 от Закона за подземните богатства.
            
         
               16.
            
            
               Конкурсните предложения се изготвят в съответствие с изискванията и условията, посочени в конкурсните книжа.
            
         
               17.
            
            
               Конкурсът се провежда и когато има само един допуснат кандидат.
            
         
               18.
            
            
               Упълномощава министъра на икономиката и енергетиката:
               
                           18.1.
                        
                        
                           да изпрати решението за обнародване в Официален вестник на Европейския съюз, в „Държавен вестник“ и на електронната страница на Министерския съвет;
                        
                     
                           18.2.
                        
                        
                           да назначи комисия, която да организира и проведе конкурса.
                        
                     
         
               19.
            
            
               Решението може да се обжалва в 14-дневен срок от обнародването му в Официален вестник на Европейския съюз пред Върховния административен съд.
            
         
      
         
            Министър-председател
         
         Сергей СТАНИШЕВ
         
      
      
         
            За главен секретар на Министерския съвет
         
         Севдалин МАВРОВ
         
      
      
         Вярно,
         
            Директор на дирекция „Правителствена канцелария“
         
         Веселин ДАКОВ